sijine wujud rubrik sing ana ing majalah Jawa Panjebar Semangat. Dongeng-dongenge migunakake basa sing prasaja, sakliyane nganggo basa standar uga akeh ditemukake migunakake basa Jawa logat Banyumasan lan logat Semarangan. Basa kedaerahan sing manekawarna iki digunakake kanggo nemokake unsur kaendahan, supaya basane enak dirasa lumantar diksi sing cocok lan terep, saengga dongeng Wacan Bocah Glanggang Remaja iki bisa enak diwaca. Prakara sing bakal dibabar ing panaliten iki yaiku kepiye diksi sing ana ing Wacan Bocah Glanggang Remaja ing majalah Jawa Panjebar Semangat taun 2008 sing klebu tembung aran, tembung sipat, tembung kriya, tembung katrangan, tembung camboran, tembung rangkep, lan tembung manca (tembung sakliyane basa Jawa) sajroning Wacan Bocah Glanggang Remaja. Panaliten iki migunakake pendhekatan objektip, metodhe panaliten sing digunakake yaiku metodhe deskriptip analisis kualitatip, lan migunakake teknik cathet. Asiling panaliten iki nudhuhake menawa anggone migunakake tembung aran paling akeh yaiku tembung aran katon cacahe 50 tembung, dene anggone migunakake tembung aran sukma cacahe 13 tembung, tembung aran tankaton cacahe 5 tembung, lan tembung tansukma cacahe 3 tembung. Tembung aran katon sing akeh digunakna iki anjalari critane kaya-kaya dumadi temenanan, luwih jelas critane, saengga sing maca bisa luwih gampang ngerti isi critane, amarga saben-saben kedadeane sajroning crita digambarake kanthi nyata lumantar tembung aran sing akeh kasebut. Dene anggone migunakake tembung sipat sing digunakake akeh-akehe tembung sipat kaanan cacahe 32 tembung, tembung sipat watak sing digunakake cacahe 26 tembung. Tembung sipat kaanan sing akeh digunakake iki anjalari kedadean-kedadean sing ana ing crita bisa nggambarake kanthi jelas, saengga sing maca bisa luwih gampang mangerteni isi critane, uga bisa ngerti kepiye kahanan saben-saben kedadean sing dumadi kanthi jelas, amarga luwih jelas maneh kanthi anane tembung sipat kaanan sing diakehi iku. Anggone migunakake tembung kriya sing akeh dening tembung kriya tanduk yaiku cacahe 35 tembung sing awujud tembung kriya tanduk mawa lesan cacahe 12 tembung, dene anggone migunakake tembung kriya tanggap cacahe ana 10 tembung, lan tembung kriya tanduk tanpa lesan cacahe 7 tembung. Tembung kriya tanduk sing wujud tembung kriya tanduk mawa lesan sing akeh digunakake iki anjalari crita sajroning dongeng luwih urip, luwih jelas anggone nyritakake kedadean-kedadeane, uga critane kesane luwih urip, amarga anane tembung kriya tanduk sing akeh digunakake iku. Saengga dongenge luwih gampang bisa dingerteni, dadi narik kanggo diwaca, lan critane ora ndadekake bosen sing maca. Tembung katrangan sing digunakake iki komplek banget anggone migunakake tembung katrangan, tembung katrangane ana sing kanggo nerangake tembung aran, tembung sipat, tembung kriya, lan uga ana sing nerangake tembung katrangan iku dhewe. Tembung katrangan sing manekawarna akeh digunakake iki ndadekake mlakune crita bisa luwih gampang dimangerteni kanthi mangerteni kepiye mlakune crita lan ing endi kedadean-kedadean critane iku dumadi. Saengga saben-saben kedadean ing critane bisa katon jelas, amarga dijelasna lan kanthi teges dening anane tembung katrangan sing akeh lan manekawarna iki. Tembung camboran sing akeh digunakake yaiku tembung camboran wutuh cacahe 5 tembung, dene anggone migunakake tembung camboran tugel cacahe 2 tembung. Tembung camboran wutuh sing akeh digunakake iki anjalari saben-saben kedadean ing crita iki bisa nggambarake suwasana lan kahanan crita, kaya-kaya sing maca bisa melu ngrasakna isi critane, amarga dijelasna kanthi anane tembung camboran sing akeh kuwi. Saengga bisa nggampangake sing maca anggone mangerteni isi critane, uga critane ora ndadekake sing maca dadi bosen lan critane kesane dadi unik kanthi migunakake tembung camboran sing akeh kuwi. Tembung rangkep sing akeh digunakake yaiku dwilingga cacahe 22 tembung, dene anggone migunakake tembung dwilingga salin swara cacahe 9 tembung, lan tembung dwipurwa cacahe 2 tembun. Tembung dwilingga sing akeh digunakake iki anjalari crita ing dongeng iki dadi luwih urip, luwih jelas anggone nyritakna saben-saben kedadeane. Saengga dongeng luwih gampang dingerteni sing maca, lan critane ora ndadekake bosen sing maca, amarga digambarake kanthi jelas nganggo tembung dwilingga sing akeh digunakake kuwi. Sajroning panaliten tembung manca (tembung sakliyane basa Jawa) iki sakabehane nggunakake basa Indonesia sing ana ing Wacan Bocah Glanggang Remaja, sakliyane bisa nambahi endah, uga bisa ndadekake crita dadi jelas lan crita kesane dadi wah kanthi basa sing prasaja sing lumrahe digunakake ing basa padinan. Saengga critane luwih marak ati lan ora ndadekake bosen sing maca, uga tembung manca (tembung sakliyane basa Jawa) sing akeh digunakake iki ndadekake critane dadi endah. Adhedasar panaliten Wacan Bocah Glanggang Remaja ing majalah Jawa Panjebar Semangat urun rembug supaya bisa ditliti maneh kanthi migunakake prakara sing liya. Sakliyane iku bisa uga dicetak minangka produk medhia piwulangan basa Jawa.